Arco Vara emiteerib 2,7 miljonit uut aktsiat Uued aktsiad lastakse välja nimikursiga 0,7 eurot aktsia kohta ja ülekursiga 0,8 eurot aktsia kohta. Peale uute aktsiate emiteerimist on Arco Vara uus aktsiakapital 6,4 miljonit eurot. Aktsiate märkimise õigus on vaid ettevõtte praegustel omanikel ning toimub ainult Eestis, teatas Arco Vara börsile. Aktsiate märkimisprotsess algab käesoleva aasta 29. detsembril ja lõppeb 2018. aasta 15. jaanuaril. Seejuures jätab ettevõte juhatus endale õiguse märkimisperioodi seaduse piires muuta, pikendada või lühendada. Arco Vara AS-i uute aktsiate noteerimine toimub Nasdaq Tallinna börsi Balti põhinimekirjas. Arco Vara AS-i aktsionäride erakorraline üldkoosolek otsustas 27. detsembril, et emiteerib 2,7 miljonit uut aktsiat. Aktsiakapitali suurendamise eesmärgiks on täiendava kapitali kaasamise vajadus seoses Bulgaaria arendusprojekti finantseerimisega. Arco Vara teatas käesoleva aasta 27. novembril, et plaanib Bulgaarias Sofias alustada uut, kuni 62 miljonit eurot maksma minevat kinnisvaraarendust ja on sõlminud lepingud ostmaks selle jaoks kinnistuid. Kogu projekti ehitusmaht on umbes 70 000 ruutmeetrit, mis arendatakse välja kahes või kolmes etapis sõltuvalt turusituatsioonist. Esimene etapp algab 2018. aasta jaanuaris ning kogu projekti eeldatav lõpp on aastal 2024. Lisaks uuele projektile arendab Arco Bulgaarias Iztok Parkside projekti mahuga 68 korterit 7000 ruutmeetri müüdava pinnaga. Oktoobri alul teatas ettevõte, et ettevõttel õnnestus projektile ehitusluba saada ja plaanib sellega jätkata. Varasemalt plaais Arco ehitustöödega alustada tänavu esimeses kvartalis ning müüa projekt välja 2018. aasta esimeses kvartalis. Arco Vara teenis käesoleva aasta kolmandas kvartalis 7,7 miljoni euro suuruse müügitulu juures 700 000 eurot kasumit. Arco Vara müügitulu vähenes 2016. aastal 10,7 miljonilt 9,7 miljonile eurole ja 2015. aasta 500 000 eurosest kasumist langs ettevõte 800 000 euroga kahjumisse. Allikas: BNS Foto: Scanpix Loe lisaks: Arco Vara emiteerib 2,7 miljonit uut aktsiat
Arco Vara emiteerib 2,7 miljonit uut aktsiat